**ร่าง**

**ข้อบัญญัติองค์การบริหารส่วนตำบลวังดาล**

**เรื่อง การควบคุมการเลี้ยงหรือปล่อยสุนัขและแมว พ.ศ.2563**



**องค์การบริหารส่วนตำบลวังดาล**

**อำเภอกบินทร์บุรี จังหวัดปราจีนบุรี**

**บันทึกหลักการและเหตุผล**

**ประกอบร่างข้อบัญญัติองค์การบริหารส่วนตำบลวังดาล**

**เรื่อง การควบคุมการเลี้ยงหรือปล่อยสุนัขและแมว พ.ศ.๒๕๖3**

-------------------------------------------------

**หลักการ**

ให้มีข้อบัญญัติว่าด้วยการควบคุมการเลี้ยงหรือปล่อยสุนัขและแมว

**เหตุผล**

การควบคุมการเลี้ยงหรือปล่อยสุนัขและแมว ให้เหมาะสมกับสภาพการของพื้นที่  
ในชุมชนจะสามารถป้องกันไม่ให้เกิดปัญหาเหตุเดือดร้อนรำคาญจากสุนัขและแมว เพื่อประโยชน์ใน  
การรักษา สภาวะ ความเป็นอยู่ที่เหมาะสมกับการดำรงชีพของประชาชนและสามารถป้องกันอันตรายจากโรคพิษสุนัขบ้า หรือโรคระบาดที่เกิดจากสุนัขและแมว สมควรกำหนดเขตควบคุมการเลี้ยง  
หรือปล่อยสุนัขและแมว จึงตราข้อบัญญัตินี้

**ร่าง**

**ข้อบัญญัติองค์การบริหารส่วนตำบลวังดาล**

**เรื่อง การควบคุมการเลี้ยงหรือปล่อยสุนัขและแมว พ.ศ.๒๕๖3**

โดยที่เป็นการสมควรตราข้อบัญญัติองค์การบริหารส่วนตำบลวังดาล ว่าด้วยการควบคุมการเลี้ยงหรือปล่อยสุนัขและแมว พ.ศ.2563

อาศัยอำนาจตามความในมาตรา 71 แห่งพระราชบัญญัติสภาตำบลและ  
องค์การบริหารส่วนตำบล พ.ศ.2537 และที่แก้ไขเพิ่มเติมถึงฉบับปัจจุบัน ประกอบกับมาตรา 29 แห่งพระราชบัญญัติการสาธารณสุข พ.ศ. 2535 และที่แก้ไขเพิ่มเติมถึงฉบับปัจจุบัน อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล   
องค์การบริหารส่วนตำบลวังดาล โดยความเห็นชอบของสภาองค์การบริหารส่วนตำบลวังดาล  
และนายอำเภอกบินทร์บุรี จึงตราข้อบัญญัติไว้ ดังต่อไปนี้

ข้อ 1 ข้อบัญญัตินี้เรียกว่า “ข้อบัญญัติองค์การบริหารส่วนตำบลวังดาล   
เรื่อง การควบคุมการเลี้ยงหรือปล่อยสุนัขและแมว พ.ศ.2563”

ข้อ 2 ข้อบัญญัตินี้ให้ใช้บังคับในเขตองค์การบริหารส่วนตำบลวังดาล เมื่อพ้นกำหนดสิบห้าวัน นับแต่วันที่ได้ประกาศไว้โดยเปิดเผย ณ ที่ทำการองค์การบริหารส่วนตำบลวังดาล หรือตั้งแต่วันถัดจากวันประกาศในราชกิจจานุเบกษาเป็นต้นไป

ข้อ 3 บรรดาข้อบัญญัติ ประกาศ ระเบียบ หรือคำสั่งอื่นใดในส่วนที่ได้ตราไว้แล้ว  
ในข้อบัญญัตินี้ หรือซึ่งขัดหรือแย้งกับข้อบัญญัตินี้ ให้เป็นอันยกเลิกและให้ใช้ข้อบัญญัตินี้แทน

ข้อ 4 ในข้อบัญญัตินี้

“การเลี้ยงสัตว์” หมายความว่า การมีสัตว์ไว้ในครอบครองและดูแลเอาใจใส่บำรุงรักษา ตลอดจนให้อาหารเป็นอาจิณ และให้หมายความรวมถึงการเลี้ยงในลักษณะที่เป็นการค้า และการเลี้ยงเพื่อการอื่นใด

“เจ้าของสัตว์” หมายความรวมถึงผู้ครอบครองสัตว์ด้วย

“สถานที่เลี้ยงสัตว์” หมายความว่า บ้าน ที่พักอาศัย คอกสัตว์ กรงสัตว์ ที่ขังสัตว์ หรือสถานที่ในลักษณะอื่น ที่มีการควบคุมของเจ้าของสัตว์

“ที่หรือทางสาธารณะ” หมายความว่า สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือใช้สัญจรได้

“เจ้าพนักงานท้องถิ่น” หมายความว่า นายกองค์การบริหารส่วนตำบลวังดาล

ข้อ 5 เพื่อประโยชน์ในการรักษาสภาวะความเป็นอยู่ที่เหมาะสมกับการดำรงชีพ  
ของประชาชนในท้องถิ่น หรือเพื่อป้องกันอันตรายจากเชื้อโรคที่เกิดจากสัตว์ โดยเฉพาะโรคพิษสุนัขบ้าและโรคอื่นๆ ที่สามารถติดต่อสู่คนได้ กำหนดให้เขตองค์การบริหารส่วนตำบลวังดาลเป็นเขตควบคุม

-2-

การเลี้ยงสุนัขและแมว โดยให้เจ้าของหรือผู้ครอบครองสุนัขและหรือแมว ดำเนินการภายใต้มาตรการต่างๆ ดังต่อไปนี้

(1) ทำการขึ้นทะเบียนและแจ้งจำนวน เพศ อายุ รูปร่าง ลักษณะเฉพาะ และรายละเอียดอื่นๆ เกี่ยวกับสุนัขและแมวที่อยู่ในความครอบครอง หรือการดูแลหรือเลี้ยงดูของตน   
ต่อเจ้าพนักงานท้องถิ่นภายใน ๑๕ วัน นับแต่วันที่ได้เป็นเจ้าของ หรือครอบครองสุนัขหรือแมวนั้น   
เว้นแต่จะมีเหตุอันสมควร

ทั้งนี้ หากสุนัขหรือแมว แล้วแต่กรณีได้ตาย สูญหาย หรือมีเหตุอื่นใดที่ทำให้สุนัข  
หรือแมวนั้น ไม่ได้อยู่ในความครอบครองของตนอีกต่อไป หรือเจ้าของหรือผู้ครอบครองสุนัขหรือแมวนั้นประสงค์จะสละการครอบครองสุนัขหรือแมว ให้ผู้นั้นแจ้งให้เจ้าพนักงานท้องถิ่น หรือผู้ที่  
เจ้าพนักงานท้องถิ่นมอบหมายทราบเป็นหนังสือ พร้อมรายละเอียดเกี่ยวกับสุนัขหรือแมวนั้น  
ภายใน ๑๕ วัน นับแต่วันที่ได้รู้หรือควรจะรู้ถึงเหตุนั้น เว้นแต่จะมีเหตุอันสมควร

เจ้าพนักงานท้องถิ่นต้องออกใบรับรองการแจ้งตาม (๑) ให้เจ้าของผู้แจ้ง หรือผู้ที่ครอบครองสุนัขและแมวนั้น ตามแบบที่เจ้าพนักงานท้องถิ่นกำหนด

(2) ต้องดูแลสุนัขและหรือแมวที่อยู่ในความครอบครองหรือการดูแลของตน ไม่ให้  
สร้างความเดือดร้อนรำคาญแก่บุคคล ประชาชนทั่วไป หรืออื่นๆ

(3) ต้องนำสุนัขและหรือแมวที่อยู่ในความครอบครอง หรือดูแลของตนไปพบ  
สัตวแพทย์หรือปศุสัตว์ เพื่อรับการฉีดวัคซีนป้องกันโรค ยาคุมกำเนิด ผ่าตัดทำหมัน หรืออื่นใด   
ตามสถานที่ที่เจ้าพนักงานท้องถิ่นกำหนด หรือสถานที่อื่นใดตามที่สัตวแพทย์หรือปศุสัตว์กับเจ้าของหรือผู้ครอบครองได้ตกลงกัน

ข้อ ๖ ให้เจ้าพนักงานท้องถิ่นมีอำนาจในการกักสุนัขหรือแมวที่ไม่มีเจ้าของ ได้ภายในระยะเวลาพอสมควร และให้ประกาศหาเจ้าของหรือผู้ครอบครอง หากไม่มีผู้ใดมาแสดงตนเป็นเจ้าของหรือผู้ครอบครองให้มีอำนาจในการนำสุนัขหรือแมวนั้นส่งสถานที่กักสัตว์ของทางราชการ หรือเอกชนหรือมอบหมายให้ผู้หนึ่งผู้ใดดำเนินการด้วยวิธีการอื่นใด แล้วแต่จะเห็นสมควร ทั้งนี้ เพื่อเป็น  
การป้องกันหรือควบคุมการระบาดของโรคเป็นสำคัญ

ข้อ ๗ ในกรณีที่สุนัขหรือแมวตายโดยไม่ทราบสาเหตุ หรือมีเหตุอันควรสงสัยหรือ  
เชื่อว่าสุนัขหรือแมวนั้นจะป่วยหรือตายด้วยโรคพิษสุนัขบ้า หรือโรคอื่นที่อาจติดต่อสู่คนได้ ให้เจ้าของหรือผู้ครอบครองแจ้งเจ้าพนักงานท้องถิ่น หรือผู้ที่เจ้าพนักงานท้องถิ่นมอบหมายภายใน ๒๔ ชั่วโมง นับแต่เวลาที่ได้รู้หรือควรจะได้รู้เหตุนั้น เว้นแต่จะมีเหตุอันสมควร

ข้อ ๘ ให้เจ้าพนักงานท้องถิ่นมีอำนาจแต่งตั้งข้าราชการหรือพนักงานส่วนท้องถิ่น เพื่อให้ปฏิบัติหน้าที่ตามมาตรา 44 วรรคหนึ่งแห่งพระราชบัญญัติการสาธารณสุข พ.ศ. 2535   
ในเขตอำนาจขององค์การบริหารส่วนตำบลวังดาล ในเรื่องใดหรือทุกเรื่องก็ได้

-3-

ข้อ ๙ ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามที่กำหนดไว้  
ในบทกำหนดโทษแห่งพระราชบัญญัติการสาธารณสุข พ.ศ. 2535 และที่แก้ไขเพิ่มเติมถึงฉบับปัจจุบัน

ข้อ ๑๐ ให้นายกองค์การบริหารส่วนตำบลวังดาล เป็นผู้รักษาการให้เป็นไปตามข้อบัญญัตินี้ และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้

ประกาศ ณ วันที่……26 มิถุนายน พ.ศ.2563…………….

(ลงชื่อ)

(นายไพบูลย์ ช่างฉาย)

นายกองค์การบริหารส่วนตำบลวังดาล

เห็นชอบ

(ลงชื่อ)

(นายวัลลภ ประวัติวงค์)

นายอำเภอกบินทร์บุรี